MH370-stuk al in Desember gefotografeer | Netwerk24
MH370-stuk al in Desember gefotografeer
Deur Eugene Gunning 18 Mei 2016 00:02
Die wrakstuk van die vermiste vlug MH370 van Malaysia Airlines wat in Desember op die strand van Klein-Brakrivier deur 'n inwoner van Knysna afgeneem is. Foto: SCHALK LüCKHOF
George. – Dr. Schalk Lückhoff, 'n afgetrede geneesheer van Knysna, kan dalk help met die oplossing van die raaiselagtige verdwyning van die vermiste vlug MH370 van Malaysia Airlines.
Lückhoff het in Desember verlede jaar op die strand by Klein-Brakrivier afgekom op 'n wrakstuk wat vermoedelik van die vermiste vliegtuig afkomstig is. Hy het in daardie sta­dium nie besef dat dit waarskynlik 'n stuk van die vliegtuig is nie.
Dit is dieselfde wrakstuk wat meer as twee maande later deur Neels Kruger, 'n argeoloog van Pretoria, op die strand gesien en opgetel is.
Die lugvaartveiligheidsburo in Australië het Donderdag bekend gemaak dat die wrakstuk waarskynlik van die vliegtuig afkomstig is.
Lückhoff het gesê hy het op 23 Desember op die strand by Klein-Brakrivier gestap. Dit was omstreeks 07:22 toe hy 'n voorwerp op die strand gesien het. Dit het teen die rivieroewer gelê. Hy het 'n foto daarvan geneem.
"Ek was eintlik besig om foto's te neem van die vinnig vloeiende water vir 'n fotografieprojek," het hy vertel. "Die stuk het my aandag getrek omdat dit die enigste voorwerp op die kaal stuk sand was. Omdat dit weens die verrottende eendmossels gestink het, het ek dit nie gehanteer nie en 'n terloopse foto geneem.
"Ek het dit nie herken vir wat dit was nie en gedink dat dit dalk deel van 'n ou kennisgewingbord is. Dit was vol sand en mossels en net 'n deeltjie van die letters het uitgesteek.
"Ná die volgende hoogwater het ek dit nie weer gesien nie en aangeneem dat dit weer die see in gespoel het."
Toe hy later die berig oor Kruger in Die Burger sien, het hy dit herken.
Kruger het by navraag gesê hy is baie opgewonde daaroor. "Dit kan 'n bydrae lewer tot die ondersoek."